As plaasmense akteurs word | Landbou
As plaasmense akteurs word
Plaasmense is nie agter die tyd nie. Ons besoek die indrukwekkende "Gardens by the Bay" in Singapoer, meet ons lande met Google Earth en bestel ons trekkeronderdele aanlyn. En soms speel ons in flieks en televisiereekse.
Elke paar jaar ry daar 'n vervaardiger deur die Vrystaatse vlaktes op pad Kaap toe van Gauteng af en dan sien hy die allermooiste plekkies vir die reeks wat hy al jare in sy agterkop het. Natuurlik het enige filmproduksie 'n klomp ekstras nodig . . . en, siedaar, ons is al weer akteurs!
'n Paar jaar gelede word 'n televisiereeks oor die Anglo-Boereoorlog in ons omgewing geskiet. Die heel laaste toneel is hartroerend. Dit wys hoe 'n klomp ou mense in swart geklee stadig aanstap na 'n eensame klipskuur in die veld waar 'n waardige ou oom (die enigste akteur) die biduur lei.